# Slovensko láka turistov cez regióny

[GoodWill 06/03/2015]

Autor: TA/ZC

Strana: 50

Zaradenie: Cestovný ruch

Slovensko láka turistov cez regióny

Text:

Zväz cestovného ruchu (ZCR) SR vidí potenciál na rýchlejší rozvoj turizmu na Slovensku v oblastných organizáciách cestovného ruchu (OOCR), ktorých združuje 29.

Podľa viceprezidenta ZCR SR Jána Svobodu sa OOCR stali najefektívnejším nástrojom propagácie Slovenska v zahraničí aj doma. ,,Sú dôkazom, ako môže spolupracovať samospráva s komerčnými subjektmi," konštatoval. ,,Je to ideálny nástroj na rozšírenie ponuky pre návštevníkov regiónu, a tým aj na udržanie klienta v danom regióne dlhší čas," podčiarkol. Vďaka tomuto prepojeniu sa podľa neho zvýšil priemerný počet prenocovaní v niektorých regiónoch Slovenska z 1,5 dňa na 2,5 dňa.

Začiatkom februára ZCR SR na svojom valnom zhromaždení prijal dvoch nových členov - Bratislava Tourist Board (BTB) a Región Vysoké Tatry. ,,Vítame prizvanie medzi členov zväzu ako dôležitý krok k prepojeniu a hlbšej spolupráci všetkých zložiek cestovného ruchu," povedal predseda predstavenstva BTB František Stano. ,,Práve na úrovni destinácie sa vytvára samotný produkt a marketingové stratégie na prilákanie návštevníkov, ktoré by sa mali prenášať aj do prezentácie krajiny ako takej," doplnil.

TA/ZC

-END-